Гьаниб МахIмудица нилъеда цебе чIезабулеб буго борхатаб мегIералъул сурат, гьениб гьорочахъдилеб бугеб кIиго гIищкъул тIегь. КигIан цоцаде щапаниги щолеб гьечIо кIиябго данде. Гьеб суратги бихьизабулеб буго МахIмудица, матIуялда жанисан гIадин, гIажаибго гвангъарал рагIабазда жанисан, киназего загьираб хIалалда. Цинги гьеб сураталда релълъинеги гьабулеб буго гьес жиндаги жиндир йокьулелдаги гьоркьоб бугеб гIищкъул хIал, жидер цоцазде гьелчолел ругел панаяб рокьул хиялал ва кин гьабуниги кколеб гьечIеб жидерго данделъиги.